<classify> RAIS wa Zanzibar, Dk Ali Mohamed Shein amesema hafurahishwi na tabia za baadhi ya watendaji wa serikali wanaofi cha taarifa muhimu za serikali kwenda kwa wananchi.Dk Shein alisema hayo wakati akifungua Mkutano Mkuu wa Umoja wa Klabu za Waandishi wa Habari Tanzania UTPC kwenye Ukumbi wa Idriss Abdul Wakil Kikwajuni, Unguja. Alisema haipendezi hata kidogo kuona mtendaji wa serikali mwenye dhamana ya kutoa habari mbali mbali katika taasisi yake akificha taarifa hizo kwa waandishi wa habari. Sijuwi watendaji wa aina hiyo wanaogopa kitu gani kutoa taarifa kwa waandishi wa habari ili jamii ifahamishwe mambo mbali mbali yanayofanyika nchini, alihoji Rais Shein.Alisema Serikali ya Mapinduzi ya Zanzibar imefungua milango ya ushirikiano na vyombo vya habari nchini na hivyo ni wajibu wa watendaji wa serikali kutoa taarifa zinazohusu utekelezaji wa mambo mbali mbali.Kwa mfano, alisema serikali zote mbili zinafanya mambo makubwa kwa maslahi ya wananchi kwa hivyo ni wajibu wa watendaji kutoa taarifa za utekelezaji huo ili vyombo vya habari viwajulishe walengwa. Alisema haitosaidia kuona kiongozi amekalia taarifa muhimu ambazo zinatakiwa zifikishwe kwa wananchi ili wajuwe serikali yao inavyowajibika.Kwa mfano, alisema yapo mambo makubwa yamefanywa katika kipindi cha miaka tisa, alipoingia madarakani mwaka 2010 alikabidhiwa madaraka nchi yenye uwezo wa kukusanya kodi shilingi bilioni 13.5 kwa mwezi.  <topic>: KITAIFA 